હરિવલ્લભદાસ એમના પલંગમાં પગ લંબાવીને આરામથી બેઠા હતા. એક પછી એક બધાય મહેમાનોએ વિદાય લીધી એ પછી આખા ઓરડામાં એ એકલા જ રહ્યા. આજે તારી સાથેની તમામ લેણદેણ પૂરી થઇ ગઇ. મંજુલાને યાદ કરીને આંખો બંધ કરીને એ મનોમન બોલતા હતા. હું તો બહુ વિશ્વાસ નથી રાખતો પણ જાણકારો કહે છે કે તેરમાની વિધિ સુધી સ્વર્ગવાસી આત્મા ઘરમાં જ ઘૂમરાયા કરતો હોય છે. આજે એ તમામ શાસ્ત્રોક્ત વિધિઓ પતાવી દીધી છે. હવે તારો આત્મા સદગતિ તરફ પ્રયાણ કરે એવી ઇશ્વરને પ્રાર્થના કરું છું. આટલાં વર્ષોમાં મારાથી કોઇ ભૂલચૂક થઇ હોય તો મોટું મન રાખીને મને માફ કરી દેજે અને જીવને ગતે કરજે.